NOK อับจนหนทาง ประกาศเพิ่มทุนเท่าตัว! หาเงินใช้ขยายเส้นทางบิน
วัดใจผู้ถือหุ้น NOK ใส่เงินเพิ่มทุน หลังประกาศเพิ่มทุนเป็นเท่าตัว อัตรา 1:1 ที่ราคา 2.40 บาท หวังระดมทุนใช้ขยายธุรกิจหลังไม่มีเงินสดหมุนเวียน เพื่อใช้ขยายเส้นทางบิน
1 มี.ค. 2560

วัดใจผู้ถือหุ้น NOK ใส่เงินเพิ่มทุน หลังประกาศเพิ่มทุนเป็นเท่าตัว อัตรา 1:1 ที่ราคา 2.40 บาท หวังระดมทุนใช้ขยายธุรกิจหลังไม่มีเงินสดหมุนเวียน เพื่อใช้ขยายเส้นทางบิน
บริษัท สายการบินนกแอร์ จำกัด (มหาชน) หรือ NOK ระบุว่า ที่ประชุมคณะกรรมการบริษัทเมื่อวานนี้ (28 ก.พ.) อนุมัติให้นำเสนอต่อที่ประชุมสามัญผู้ถือหุ้นประจำปี 2560 เพื่อพิจารณาอนุมัติการเพิ่มทุนจดทะเบียนเป็น 1.41 พันล้านบาท จากเดิม 625 ล้านบาท โดยออกหุ้นใหม่ 781.25 ล้านหุ้น พาร์หุ้นละ 1 บาท จัดสรรหุ้นเพิ่มทุนไม่เกิน 625 ล้านหุ้น เสนอขายผู้ถือหุ้นเดิมในอัตราส่วน 1 หุ้นเดิมต่อ 1 หุ้นใหม่ ที่ราคาหุ้นละ 2.40 บาท กำหนดจองซื้อระหว่างวันที่ 16-19 และ 22 พ.ค.60
ขณะที่จัดสรรหุ้นเพิ่มทุนไม่เกิน 156.25 ล้านหุ้น รองรับการใช้สิทธิแปลงสภาพของใบสำคัญแสดงสิทธิที่จะซื้อหุ้นสามัญ (วอร์แรนต์) NOK-W1 ที่บริษัทจะออกวอร์แรนต์ไม่เกิน 156.25 ล้านหน่วย อายุ 3 ปี ที่จะจัดสรรให้ฟรีแก่ผู้ถือหุ้นเดิมที่จองซื้อหุ้นเพิ่มทุนในอัตราส่วน 4 หุ้นเพิ่มทุนใหม่ต่อ 1 วอร์แรนต์ โดยมีอัตราการใช้สิทธิ 1 วอร์แรนต์ต่อ 1 หุ้นใหม่ที่ราคาหุ้นละ 5 บาท
สำหรับวัตถุประสงค์ในการเพิ่มทุนครั้งนี้ เพื่อใช้เป็นเงินทุนในการเพิ่มประสิทธิภาพการดำเนินงาน และในการขยายเส้นทางการบิน ซึ่งบริษัทคาดว่าจะมีความต้องการใช้เงินประมาณ 2.28 พันล้านบาท และแผนการเพิ่มทุนในครั้งนี้จะเพียงพอกับแผนการใช้เงินดังกล่าว
ด้านราคาหุ้น NOK ณ เวลา 11.58 น. ราคาอยู่ที่ 7.95 บาท ลดลง 0.55 บาท หรือ 6.47% ด้วยมูลค่าซื้อขาย 91.29 ล้านบาท
                
 